Document ID: /fineweb-2-swissfilter-quality_10-filterrobots/filtered/02155.jsonl.gz/39

Cene u Nemačkoj rastu kako nisu rasle u poslednjih deset godina. Najviše su poskupeli energija za domaćinstva i goriva - 8,9 odsto, piše Dojče vele.
Rast cena nafte je povukao za sobom i rast cene drugih energenata, evro polako slabi tako da je sirova nafta postala skuplja za evropske potrošače. Cena sirove nafte se obračunava u dolarima. I gorivo za automobile je poskupelo.
Stručnjaci sada imaju razna objašnjenja za rast inflacije, na primer, da su tome doprineli skupi paket-aranžmani za letovanje, navodi se u tekstu.
Cena hrane u Nemačkoj je porasla za 1,9 odsto, a kirije su se povećale za 1,6 odsto.
Evropska centralna banka teži srednjoročnom porastu cena od nešto manje od dva odsto - to je dovoljno daleko od nule, jer bi stalno niske ili čak padajuće cene mogle da navedu preduzeća i potrošače da odlažu investiranje, a to koči privredu.
Pošto cene već neko vreme pouzdano rastu, ECB hoće da krajem ove godine obustavi svoju kupovinu vrednosnih papira. Štediše će morati da se još strpe jer bi kamate u evrozoni morale da ostanu na nuli bar do kraja leta 2019.
Šef Evropske centralne banke Mario Dragi od marta 2016. drži kamate za snabdevanje banaka novcem na nuli i zbog toga mu zameraju mnogi Nemci.
Štedna knjižica je u Nemačkoj i dalje najomiljenija forma ulaganja novca, pa je ima 50 odsto građana. Ako inflacija i dalje bude rasla, štediše će biti na gubitku, zaključuje se u tekstu.